বৃষ্টি বিপর্যয় কাটিয়ে নতুন আশায় ‘ভিজে বইয়ের বইমেলা’

কলকাতা: ভয়ংকর বৃষ্টির বিপর্যয় (Kolkata Rain) ভুলে ফের জীবনের আলো কলেজ স্ট্রিটে (College Street Book Fair)। গত ২৩ সেপ্টেম্বরের রাতভর বৃষ্টিতে ডুবে গিয়েছিল বইপাড়া (Boi Para)। জলমগ্ন হয়েছিল সত্যজিৎ, আশাপূর্ণা, সুনীল, শীর্ষেন্দু থেকে সমরেশ—সকলেরই লেখা। ক্ষতিগ্রস্ত হয়েছিল অসংখ্য প্রকাশনা সংস্থা, পুস্তক বিক্রেতা ও মুদ্রণ সহযোগী প্রতিষ্ঠান। সেই দুঃসময় কাটিয়ে ওঠার লড়াইয়েই সোমবার কলেজ স্কোয়ার মেন গেটের সামনে বঙ্কিমচ্যাটার্জি স্ট্রিটে আয়োজন করা হল ‘ভিজে বইয়ের বইমেলা’।

কলকাতা ক্রিয়েটিভ পাবলিশার্স ওয়েলফেয়ার অ্যাসোসিয়েশনের উদ্যোগে, স্বনির্ভর ও দিল্লি বেঙ্গল অ্যাসোসিয়েশনের সহযোগিতায় সকাল ১১টা থেকে শুরু হয়েছে মেলা, চলবে রাত ৮টা পর্যন্ত। অংশ নিয়েছে বইপাড়ার প্রায় ২৫টি প্রকাশনা সংস্থা। পাঠকের পাশে দাঁড়ানোর উদ্দেশ্যে প্রতিটি বইয়ে দেওয়া হচ্ছে কমপক্ষে ৫০ শতাংশ ছাড়। অনেক বইয়ের পাতা ভিজে মলিন, তবু পাঠকদের উৎসাহে ভরপুর কলেজ স্কোয়ার চত্বর।

আরও পড়ুন: বঙ্গোপসাগরে নিম্নচাপ, সকালে শিরশিরে হাওয়া! ঠান্ডা আসবে মাঝ নভেম্বরেই?

দুপুর ১২টা নাগাদ বৃষ্টিতে ক্ষতিগ্রস্ত ৬৫টি প্রকাশক ও বিক্রেতা সংস্থাকে সহায়তা চেক প্রদান করা হয়। অভিযান পাবলিশার্সের কর্ণধার মারুফ হোসেন বলেন, “এই চেকের অঙ্ক ছোট হলেও, এতে মিশে আছে মানুষের ভালোবাসা, যা সবচেয়ে বড় সহায়তা।”

মেলায় দুপুরের পর থেকেই ভিড় বাড়ছে। তরুণ পাঠকদের অংশগ্রহণ চোখে পড়ার মতো। প্রকাশকদের মতে, “ভিজে বইয়ের গন্ধে আজ ফিরেছে বেঁচে থাকার আশা।” বইপাড়া যেন সত্যিই ‘ফিনিক্স’। বৃষ্টি বিপর্যয়ের ছাই থেকে নতুন করে উঠে দাঁড়াচ্ছে।

দেখুন আরও খবর: